Hrvatska je u drugom tromjesečju bila među zemljama Europske unije s najizrazitijim rastom cijena stambenih nekretnina u odnosu na isto razdoblje godine ranije, više nego dvostruko većim od europskog prosjeka, pokazale su u ponedjeljak procjene europskog statističkog ureda.

Cijene stambenih nekretnina u Hrvatskoj porasle su u drugom tromjesečju za 10,4 posto u odnosu na isto razdoblje prošle godine. Time je rast cijena dodatno ubrzao na godišnjoj razini, nakon 7,4-postotnog rasta u prva tri ovogodišnja mjeseca.

Snažniji rast cijena na godišnjoj razini zabilježile su samo Mađarska, za 14 posto, i Luksemburg, za 11,4 posto. U skupini je još izdvojen Portugal, s rastom cijena od 10,1 posto.

Prema raspoloživim podacima europskog statističkog ureda, pad cijena stambenih nekretnina u odnosu na godinu ranije bilježila je samo Italija, od 0,2 posto.

Na razini Europske unije i eurozone cijene mjerene indeksom cijena stambenih nekretnina porasle su po 4,2 posto u odnosu na drugo tromjesečje prošle godine. U prvom ovogodišnjem kvartalu uvećane su prema revidiranim Eurostatovim podacima za 4,1 posto.

Luksemburg među zemljama s najvećim rastom cijena i na kvartalnoj razini

Na tromjesečnoj su razini u razdoblju od travnja do lipnja prema podacima kojima je Eurostat raspolagao najviše porasle cijene stambenih nekretnina u Latviji, za 5,6 posto, a slijedi Luksemburg, s 5,1 posto te Cipar, sa 4,2 posto.

U Hrvatskoj su cijene stambenih nekretnina u drugom ovogodišnjem tromjesečju porasle za 2,6 posto u odnosu na prvo tromjesečje kada su uvećane 3,5 posto.

Nijedna zemlja nije zabilježila pad cijena na kvartalnoj razini.

Na razini EU-a cijene stambenih nekretnina u drugom su kvartalu porasle za 1,6 posto u odnosu na prvo tromjesečje kada su prema revidiranim podacima porasle za 0,4 posto.

Još je izrazitije njihov kvartalni rast ubrzao u eurozoni, na 1,7 posto, nakon 0,3-postotnog rasta u prva tri ovogodišnja mjeseca, izračunali su europski statističari.